Skoolboelie-video: Onnie het glo voorheen leerders aangerand‘n Skermskoot uit die video. Die video volg onderaan die berig. Die Gautengse departement van onderwys het gesê hy gaan die toesig van leerders by Krugerlaanskool in Vereeniging ondersoek nadat ŉ video van ŉ boelie-aanval by die skool die afgelope naweek opslae op sosiale media gemaak het. Phumla Sekhonyane, woordvoerder van die departement, het gesê Gauteng se LUR vir onderwys, Panyaza Lesufi, het Woensdagoggend met die slagoffer en sy ouers, asook die voorsitter van die beheerliggaam en skoolbestuur, vergader. “Die departement verwag ŉ volledige verslag van die skool oor die voorval,” het Sekhonyane gesê. Maroela Media het vroeër berig die video is wyd op sosiale media versprei en wys hoe ŉ leerder van die skool ŉ ander leerder aanrand, glo omdat hy ŉ tongring laat inskiet het. Op die beeldmateriaal kan ŉ mens sien hoe ŉ onderwyser in die agtergrond sit en niks doen terwyl die een seun die ander met die vuis bydam. Volgens Sekhonyane is die onderwyser in die video in Augustus 2014 skuldig bevind nadat hy ŉ leerder aangerand het. Hy is ŉ boete van R6 000 opgelê en ŉ finale waarskuwing gegee. In Mei het die onderwyser glo weer ŉ leerder aangerand. “Die ondersoek na hierdie voorval is pas gefinaliseer en daar is aanbeveel dat dissiplinêre stappe nou teen die onderwyser gedoen word,” het sy gesê. “’n Derde aanklag van nalatigheid sal ook teen die onderwyser aanhangig gemaak word [aangesien hy nie tydens die beweerde boelie-voorval opgetree het nie].” Sekhonyane het gesê die LUR het versoek dat die video spoedig ondersoek word en dat daar opgetree word ten opsigte van die tekort aan toesig by die skool.” Sy het gesê die departement se arbeidsverhouding-eenheid is gestuur om die toesig-kwessie by die skool te ondersoek. Nicolaas Putter wat die video op sosiale media gedeel het, het gesê hierdie tipe geweld kom gereeld by die skool voor.